|  |
| --- |
| **Gulbrystmaurfugl** |
| GulbrystmaurfuglGulbrystmaurfugl |
|
| **Utbreiing og status** |
| **Status i verda:** LC LivskraftigUtbreiinga av gulbrystmaurfugl Utbreiinga av gulbrystmaurfugl |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Sporvefuglar Passeriformes |
| **Familie:** | Maurfuglar Thamnophilidae |
| **Slekt:** | *Hypocnemis* |
| **Art:** | **Gulbrystmaurfugl** *H. subflava* |
|
| **Vitskapleg namn** |
| ***Hypocnemis subflava***Cabanis, 1873 |

**Gulbrystmaurfugl** (*Hypocnemis subflava*) er ein medlem av maurfuglfamilien, Thamnophilidae, med utbreiing i søraustlege Peru aust for Andes, inn i nordlege Bolivia og litt i tilgrensande område av delstaten Acre i Brasil. Han lever lokalt sympatrisk med brunflankemaurfugl.

Skildring
---------

Dette er ein typisk maurfugl med mørk, streka overside og gul underside, ca. 11-12 centimeter lang og med kroppsvekt rundt 12 gram. Hovudet er mørkt med ei kvit sentral stripe og kvit augebrynstripe. Dekkfjørene er svarte med kvite tuppar som samlast i eit kvitt band når fuglen sit rolig. Den litt spinkle halen har brunt fargeskjær. Undersida er gradvis mørkare gul mot bakkroppen. Det kraftige nebbet og beina er grå. Hofuglane i underarten *collinsi* har lyst olivengrått i oversida av fjørdrakta der hannar er meir grå.

Han skil seg mest frå dei næraste slektningane i fjørdrakt ved at undersida er reinare gul der dei andre er meir oransje eller raudbrune.

Gulbrystmaurfugl er funnen på lågare høgdnivå i fuktig skog, kanskje opp til 1400 moh. mot foten av Andes. Han lever av ulike insekt og edderkoppar og beitar i tett underskog med korte hopp, vippar med vengene og svingar halen frå side til side.

Taksonomi
---------

Fram til 2008 vart han sett på som ein underart av rustflankemaurfugl, *Hypocnemis cantator*, men basert på skilnader i vokalisering og i mindre grad skilnader i fjørdrakt har dei i seinare år blitt handsama som eigne artar. Etter ein studie med samanlikningar av læte og genetisk struktur blant maurfuglar, la gruppa framlegg om å handsame kvar av dei seks underartane av rustflankemaurfugl som sjølvstendige artstakson. Synet blei stødd av South American Classification Committee og den nye taksonomien blei tatt inn i Clementslista frå desember 2009, og er òg akseptert av IOC. Det er for tida definert berre ein underart i tillegg til nominatforma, *H. s. collinsi*.

Kjelder
-------

Referansar

1. ↑  BirdLife International (2017) Species factsheet: *Hypocnemis subflava[*daud lenkje*]*. Henta frå  den 8. februar 2017
2. 1 2 3 4  Zimmer, K. & Isler, M.L. (2017) *Yellow-breasted Warbling-Antbird (Hypocnemis subflava)* I: del Hoyo, J. Elliott, A. Sargatal, J. Christie, D.A. & de Juana, E. (eds.) (2016). Handbook of the Birds of the World Alive. Lynx Edicions, Barcelona. Henta den 8. februar 2017
3. ↑  Isler, Isler, & Whitney. 2007. *Species limits in antbirds (Thamnophilidae): The Warbling Antbird (Hypocnemis cantator) complex.* The Auk. 124(1): 11-28. [11:SLIATT2.0.CO;2 doi:]
4. ↑  Clements, J. F. T. S. Schulenberg, M. J. Iliff, B.L. Sullivan, and C. L. Wood (desember 2009), Updates and Corrections – Desember 2009 Cornell Lab of Ornithology
5. ↑  IOC-lista, versjon 7.1 listar dei seks artane, lest 8. februar 2017

Bakgrunnsstoff
--------------

* South American Classification Committee (August, 2007). «Proposal (#299) to South American Classification Committee – Split *Hypocnemis cantator* by elevating *H. flavescens*, *peruviana*, *subflava*, *ochrogyna* and *striata* to species rank». Henta 8. februar 2017.